b'\n_START_ARTICLE_\nVienne (naselje)\n_START_SECTION_\nGeografija\n_START_PARAGRAPH_\nKraj le\xc5\xbei v pokrajini Daufineji na levem bregu reke Rone, 30 km ju\xc5\xbeno od Lyona.\n_START_SECTION_\nZgodovina\n_START_PARAGRAPH_\nGalski oppidum je postal rimska kolonija pod Julijem Cezarjem okoli leta 47 pred Kristusom, vendar je lokalnemu plemenu Alobrogov uspelo za\xc4\x8dasno pregnati zavojevalce iz mesta, slednji so zatem ustanovili kolonijo Lugdunum, sedanji Lyon. Leta 6 po Kristusu je v mestu dobil zato\xc4\x8di\xc5\xa1\xc4\x8de Herod Arhelaj, etnarh Samarije, Judeje in Idumeje, ozemlja, ki je v tem \xc4\x8dasu postalo rimska provinca Judeja. Kot rimska kolonija je Vienna pridobila vse nekdanje privilegije, kasneje pa postala tudi provincialno sredi\xc5\xa1\xc4\x8de. Postumus, rimski cesar, se je dal tukaj v letu 257 razglasiti za cesarja Galskega imperija s sredi\xc5\xa1\xc4\x8dem v Trierju._NEWLINE_Vienne je bilo pomembno zgodnjekr\xc5\xa1\xc4\x8dansko sredi\xc5\xa1\xc4\x8de - \xc5\xa1kofija v tedanji Galiji, njen prvi zgodovinsko izpri\xc4\x8dan \xc5\xa1kof pa Verus, ki se je udele\xc5\xbeil koncila v Arlesu leta 314. Za \xc4\x8dasa preseljevanj je bilo mesto stalno na udaru, tako v letu 438 pod Burgundi, 534 pod Franki, 558 oplenjen od Langobardov, 737 pod Mavri. Okoli leta 450 je Vienne postal sede\xc5\xbe nad\xc5\xa1kofije, razpu\xc5\xa1\xc4\x8dene med francosko revolucijo. Svetorimski cesar Karel Ple\xc5\xa1asti je v letu 869 podelil ozemlje grofu Bosu Provan\xc5\xa1kemu, slednji se je 10 let kasneje razglasil za kralja Provanse, po smrti 887 pokopan v mestni katedrali sv. Mavricija. Kasneje je Vienne pre\xc5\xa1el pod Arles, leta 1032 pa znova postal del Svetorimskega cesarstva. Kljub temu so bili resni\xc4\x8dni vladarji mestni nad\xc5\xa1kofje, ki so imeli mo\xc4\x8dnega nasprotnika v grofih Albonskih, kasnej\xc5\xa1ih grofih Viennois, v letu 1449 pa je ozemlje skupaj s politi\xc4\x8dno mo\xc4\x8djo pre\xc5\xa1lo pod Francijo._NEWLINE_Na Viennskem koncilu oktobra 1311 je pape\xc5\xbe Klemen V. umaknil podporo vitezom Templarjem, naslednje leto pa tudi ukinil njihov red.'